b'\n_START_ARTICLE_\nEdui\n_START_PARAGRAPH_\nEdui ali Hedui (latinsko: Haedui, anti\xc4\x8dno gr\xc5\xa1ko: \xce\x91\xe1\xbc\xb0\xce\xb4\xce\xbf\xcf\x8d\xce\xbf\xce\xb9 [Aido\xc3\xbaoi]), galsko ljudstvo iz Lugdunenske Galije, ki je bilo naseljeno med rekama Arar (Saona) in Liger (Loara) v sedanji Franciji. Njihovo ozemlje je obsegalo ve\xc4\x8dji del sedanjih departmajev  Sa\xc3\xb4ne-et-Loire, C\xc3\xb4te-d\'Or in Ni\xc3\xa8vre.\n_START_SECTION_\nGeografija\n_START_PARAGRAPH_\nOzemlje Eduov je bilo dolo\xc4\x8deno iz zapisov anti\xc4\x8dnih piscev. Zahodna meja njihovega ozemlja je bila gornja Loara, ki jih je lo\xc4\x8devala od Biturigov. Vzhodno mejo je tvorila reka Saona, ki jih je lo\xc4\x8devala od Sekvanov.  Na ozemlju okoli izliva Doubse v  Saono in slednje v Rono Sekvani niso prebivali, ker so ga po Cezajevem pisanju po prehodu med Jurskim pogorjem in Rono, stalno ropali Helveti. Cezarjev opis pojasnjuje Strabonovo navidezno protislovje, ki pravi, da so Edui \xc5\xbeiveli med Saono in Doubso, in da so Sekvani prebivali na vzhodnem bregu Saone. Obe Strabonovi trditvi sta to\xc4\x8dni.\n_START_SECTION_\nZgodovina\n_START_PARAGRAPH_\nLivij pravi, da so Edui sodelovali v Belovezovem pohodu v Italijo v 6. stoletju pr. n. \xc5\xa1t.._NEWLINE_V obdobju pred Cezarjem so se pridru\xc5\xbeili Rimljanom in bili zato  nagrajeni s \xc4\x8dastnim naslovom   "bratje in krvni sorodniki rimskega ljudstva".   Ko so njihovi dedni sovra\xc5\xbeniki Sekvani s pomo\xc4\x8djo germanskega poglavarja Ariovista porazili in poklali Edue v bitki pri Magetobrigi, so Edui v Rim poslali druida Diviciaka, naj v senatu prosi za pomo\xc4\x8d. Njegov poskus ni bil uspe\xc5\xa1en._NEWLINE_Cezar je ob svojem prihodu v Galijo leta 58 pr. n. \xc5\xa1t. obnovil njihovo neodvisnost, vendar so se Edui kljub temu pridru\xc5\xbeili galski koaliciji proti Cezarju.  Po Vercingetoriksovi predaji po bitki pri Aleziji so se z veseljem vrnili pod okrilje svojih fevdalnih gospodarjev._NEWLINE_Cesar Avgust  je razdejal njihovo prestolnico Bibracte na  Mont Beuvray in jo nadomestil z novim mestom, ki je imelo pol latinsko pol galsko ime Augustodunum (sedanji Autun)._NEWLINE_Med vladavino cesarja Tiberija so se Edui po vodstvom Julija Sakrovirja leta 21 uprli in zasedli Augustodunum, vendar je Gaj Silij upor hitro zatrl. _NEWLINE_Edui so bili prvo galsko pleme, ki je od cesarja Klavdija dobilo naslov ius honorum. _NEWLINE_Evmenijev govor iz 3. stoletja, v katerem prosi za obnovo \xc5\xa1ol v rodnem Avgustodunumu, ka\xc5\xbee na zapostavljenost edujskega ozemlja. _NEWLINE_V Cezarjevem obdobju so Edui vsako leto volili vrhovnega sodnika. Imenoval se je vergobret, po Mommsenovem mnenju pomeni sodni delavec (ali uslu\xc5\xbebenec). Imel je pooblastila, da odlo\xc4\x8da o \xc5\xbeivljenju in smrti, vendar samo znotraj edujskih meja. _NEWLINE_Edui so velik del upravne prakse, na primer volitve sodnikov in drugih uradnikov, morda prevzeli od Rimljanov, morda pa je bila posledica naravnega razvoja njihovega politi\xc4\x8dnega sistema. Domneva se, da so svoje vodje volili tudi Remi in Bajokasi.'